La Direcció General de Qualitat Ambiental del DTES col·labora amb l'Institut de Diagnòstic Ambiental i Estudis de l'Aigua (IDAEA), el Consell Superior d'Investigacions Científiques (CSIC) i l'Ajuntament de Barcelona en una experiència per reduir la resuspensió de partícules contaminants als carrers de la ciutat.
L'experiència s'emmarca en el projecte LIFE europeu AIRUSE, que busca proporcionar a les autoritats dels països del sud d'Europa les mesures adequades per reduir les concentracions de partícules a l'aire, un contaminant que es troba en altes concentracions a les àrees metropolitanes.
La resuspensió de partícules a l'aire vinculada al pas dels vehicles és un dels principals contribuents als nivells de contaminació a la ciutat.
A les vies de trànsit, les partícules procedents de les emissions des de tubs d'escapament dels vehicles, el desgast dels frens, de la calçada o dels pneumàtics, entre altres, es dipositen a la calçada.
Quan hi circulen els vehicles, les partícules s'aixequen i tornen a quedar suspeses a l'atmosfera, empitjorant la qualitat de l'aire que respirem.
Estudis previs a Londres, Àustria i Suècia suggerien que l'aplicació de calci-magnesi-acetat (CMA) a les vies de trànsit urbà, poden reduir la resuspensió, que genera el pas de vehicles i el vent, de partícules dipositades a la calçada.
Reduir la resuspensió produeix la reducció de la contaminació atmosfèrica, en particular de concentracions de partícules de diàmetre inferior a 10 micres (PM10).
Al carrer de la Indústria, entre el passeig de St.
Joan i l'avinguda Meridiana, s'està duent a terme la iniciativa que consisteix a aplicar acetat de calci de magnesi (CMA) en vies de trànsit urbà.
Aquest producte, que també s'empra com a alternativa a la sal com a descongelant, pot reduir la resuspensió de partícules dipositades al ferm amb el pas dels vehicles.
El CMA s'aplica a tots els carrils de la via amb un vehicle dispersor prop de les 6.00 h del matí, ja que es vol reduir la suspensió de les partícules entre les 8.00 i les 9.00 h del matí, atès que són les hores de més trànsit i que el producte té una efectivitat d'unes 4.00 hores.
D'aquesta aplicació queden exclosos els creuaments, els pas de vianants i uns 10 m abans/després dels passos de vianants.
El CMA s'aplicarà un màxim de 10 cops, en dies diferents i només si no plou, RH <80% i amb temperatura mínima superior a -10 ̊ C.
S'avalua l'aplicació d'una solució aquosa-CMA (25% calci-magnesi-acetat i 75% aigua), el període d'aplicació és al llarg d'abril-maig 2013.
Les unitats estan equipades amb diversos instruments de mesura i mostreig de contaminants atmosfèrics, com es pot veure a la imatge juntament amb l'escampador de la solució aquosa.
La taula següent mostra les especificacions més tècniques del producte:
En l'aplicació del CMA també s'han d'observar determinats aspectes de seguretat vial, s'ha d'assegurar que no hi hagi extradosis i que les condicions de fricció siguin les adients, per la qual cosa es duen a terme dos tipus de test:
Test de conductivitat per avaluar la quantitat de CMA a la calçada
Al llarg del termini que dura la campanya, s'instal·laran uns panells provisionals per poder indicar que s'està duent a terme la campanya.
Per avaluar l'impacte de la mesura, la Direcció General de Qualitat Ambiental ha instal·lat dues unitats mòbils de control de la contaminació atmosfèrica que analitzen, entre altres coses, el volum en l'aire de PM10 i de PM 2,5.
Per saber-ne més: Bústia Direcció General de Qualitat Ambiental